बिगुर गोजाफोरनि आखायनिफ्राय 1947 मायथायनि 15 आगष्टाव भारत हादरा उदांस्रि मोनदों। दा बे सुबुंखान्थि गोनां हादरा 74 बोसोर जाफुंसार जानो गु सानल’थारसै । फैगौ 15 आगष्टाव जोबोर गाजा-गोमजायै भारत उदांस्रि सानखौ फालिगोन । दा बे हादरा सुबुंखान्थि हादर हिसाबै 1950 मायथायनि 26 जानुवारीनिफ्राय 70 बोसोराव आगान होलांबाय। बे सुबुंखान्थि भारत हादरा बुहुमनि गुवारसिन सुबुंखान्थि हादर होननानै गनाय जानाय। दा बे 70 बोसोर आगान बारनायनि उनाव भारतीय सुबुंखान्थिनि मोनथायखौ लानानै गोबां गोनां सोंलु सिखांनाय नुनो मोनो। मिथिनाय बादिब्ला भारत हादरा उदांस्रि मोननायनि उनाव गोबां बोसोरसिम हादराव बेरेखा हानजानि बिफावा जोबोर गोसो होथावनामोन। भारत उदांस्रिनि गिबि गाहाइ मन्थ्रि जवाहरलाल नेहरुनि समनिफ्राय लानानै गोबां बोसोरसिम संसदीय राजखान्थियाव बेरेखा दोलोफोरा गोबां दान्थे-बिदान्थे खालाम बोदोंमोन। बिदि खालामनायाव खुंथायाव थानाय दोलोफोरा बेरेखा दोलोफोरखौ जोबोर गुरथ’ होबोदोंमोन। आरो खुंथाय दोलोआबो बेरेखा दोलोफोरखौ फुस्लायनो जेरैबादि नाजायोमोन बेखौ बुंनांगौ गैया। बिदिनो बेरेखा दोलोफोराबो खुंथाय दोलोफोरनि खाथियाव गिखांनाय सोमजि होनो हायोमोन। खुंथायाव थानाय दोलोफोरा बेरेखा दोलोफोरखौ आरो बेरेखा दोलोफोरा खुंथायाव थानाय दोलोफोरखौ राजखान्थि भाबै फेजेननो नाजाबाय थायोमोन होननानै जों मिथिनो हायो। नाथाय बे नाजानायनि नांनाया राजखान्थियारि बादियै नेमखान्थि, दिन्थिनेरसोन आरो बानबुंथिनि जोहैसोमोन। खुंथाय दोलोफोरा बेरेखा दोलोफोरखौ सुबुंफोरनि थाखाय मान होनाय नुयोमोन। बेखौ मख’नांगोनदि बै समावबो नासयनाय, सोबख’नाय, अथ्यासार बादिफोराबो दंमोन। दा समाव खुंथायाव थानाय दोलोफोरा बेरेखा दोलोफोरखौ फोजोबनो नाजानायनि सावगारिया सुबुंखान्थि हादराव मोजांनि इसारा नङा। बिदिनो मिरुयावनो जा एबा हादरसाफोरावनो जा बेरेखा दोलोफोरखौ खुंथायाव थानाय दोलोफोरा मा महर होसै बेखौ बुंलायनांगौनि बाथ्रा फैया। सुबुंखान्थि हादरनि बिसायख’थिफोराव जेन धोननिसो फिरफिला बिरहोनाय बादि नुयो। मानोना थांनाय बिधान सभा बिसायख’थियाव आसामावबो बिदि महर नुनो मोननाय जादोंमोन होननानै माखासे सुबुंफोरखौ सावरायज्लायनाय खोनायो। बिसायख’थि समाव धोन आरो मोदोमनि बोलो बाहायाब्ला देरहानो हामारा नामा ? देरहाखांनायनि उनाव गोबां अनजिमा मोननाय दोलोया बाङाइ अनजिमा मोननाय दोलोनि बिजाथिफोरखौ स्रोद गावसोनिथिं लाबोनो नागिरनायबो नुनो मोनो। बेरेखा दोलोनि माखासे बिजाथिफोरा खुंथायाव थानाय दोलोयाव हाबहैनानै बुंनाय खोनायोदि बेरेखा दोलोनि दैदेनगिरि जाबाय थायोब्ला रायजो-राजाफोरनि जौगानाय खामानि मावनायाव गोबां उसुबिदा जायो। बे रावा थार नंमारगौना ? मोनसे गिदिर सोंलु सिखाङो सरासनस्रा सुबुंफोरनि गेजेराव। बेरेखा दोलोनि सासे दैदेनगिरिया मानो रायजो-राजाफोरनि खामानि मावनो हाया ? बियाबफोरनिफ्राय देरहाबोनानै गावनि गोसो बादि दोलो सोलायनाय खामानियाव माबा बानबुंथि दंना ? बिदि खालामनायाव बियाबनि भटारफोरखौ लाजिफोनांनाय खामानि बादिसो जायो ! बिदिनो जुदि बेरेखा दोलोनि दैदेनगिरिफोरा खुंथायाव थानाय दोलोयाव हाबहैजोबोबा, इयुनाव बेरेखा दोलोयाव दैदेनगिरिया लाथिख’सो जाहैगोनखौ नुहुरो ! रायजो-राजाफोरनि खामानि मावनो ओंखारबोदों जेब्ला मा बेरेखा दोलो मा खुंथायाव थानाय दोलो, बेनि जेबो फारागथि लायाबालानो रायजो-राजाफोरनि जौगानाय खामानिफोरखौ मावोब्लासो ओनसोला जौगागोन होननानै साननो हायो। नङाब्ला खुंथाय दोलोयाव थानानै रायजो-राजाफोरनि खामानिखौदि मावथारनो हागोन बैखौ रावबो दैदेनगिरिया दाद बुंनो हाया। बिनिखायनो दैदेनगिरिया दैदेनगिरिखा, बे दैदेनगिरिया जानो हागौ बेरेखा नङाबा खुंथायाव थानाय दोलोनि दैदेनगिरि।